## El Consell atén 6.032 iniciatives de control parlamentari de l’acció de govern durant el tercer període de sessions de l’XI legislatura

*** El president de la Generalitat, Carlos Mazón, ha respost a 12 preguntes d’interés general formulades pels síndics parlamentaris
* Les Corts han aprovat tres nous textos legislatius i han convalidat 12 decrets llei
* El Consell ha remés a la cambra el Projecte de llei de voluntariat de la Comunitat Valenciana, que es troba en tramitació**

El Consell ha atés un total de 6.032 iniciatives de control parlamentari de l’acció de govern durant el tercer període de sessions de l’XI legislatura, que comprén des del 16 de juliol fins a desembre de 2024, segons l’informe d’activitat parlamentària presentat en el Ple del Consell.

Durant este període, les Corts han aprovat i el president de la Generalitat ha promulgat tres nous textos legislatius, dos procedents de proposicions de llei i un altre de la tramitació com a projecte de llei d’un decret llei del Consell.

Estes lleis tenen per objecte regular l’accessibilitat universal a la Comunitat Valenciana; la modificació de la Llei 2/2003, de 28 de gener, de consells socials de les universitats públiques valencianes, i la simplificació administrativa.

Paral·lelament, les Corts han convalidat 12 nous decrets llei. Entre estos, hi ha la modificació de la normativa reguladora de les vivendes d’ús turístic; mesures urgents en matèria agrària pel conflicte d’Ucraïna; la millora de la fiscalitat verda i el desenrotllament de l’activitat econòmica de la Comunitat Valenciana o la pròrroga de la gratuïtat del transport per a jóvens.

A més, entre els decrets convalidats es troben els set decrets llei presentats pel Consell destinats a adoptar mesures urgents relacionades amb els efectes de les greus inundacions patides el mes d’octubre passat.

Així mateix, pel que fa a l’activitat legislativa del Govern Valencià, el Consell ha aprovat i remés a la cambra el Projecte de llei de voluntariat de la Comunitat Valenciana, que es troba actualment en tramitació.

**Compareixences**

El president de la Generalitat, Carlos Mazón, ha comparegut en quatre sessions plenàries de control al Consell, en les quals ha donat resposta a 12 preguntes d’interés general formulades pels síndics dels grups parlamentaris. A més, el passat 18 de setembre va fer la declaració de política general, prevista en l’article 44 de la Llei 5/1983 del Consell.

D’altra banda, el Ple de les Corts del 14 de novembre va acollir la compareixença sol·licitada pel president de la Generalitat per a informar sobre la gestió duta a terme amb motiu de la DANA.

La resta dels membres de l’executiu valencià han substanciat en el Ple 42 compareixences i 6 interpel·lacions i han contestat 32 preguntes. D’altra banda, les comissions parlamentàries van acollir 40 compareixences i la realització de 16 preguntes.

A més, els responsables dels departaments del Govern Valencià van traslladar la contestació requerida per escrit a 3.767 preguntes i 2.112 sol·licituds de documentació.

Quant a les iniciatives incloses en el concepte de direcció política, les Corts han aprovat una moció subsegüent a una interpel·lació i 40 resolucions que inclouen algun tipus de mandat per al Consell.

Fecha: 25/02/2025